Ibrahimovic lest sabiex iġedded il-kuntratt tiegħu ma' AC Milan għal sena oħra L-attakkant veteran Zlatan Ibrahimovic jinsab lest sabiex iġedded il-kuntratt tiegħu ma' AC Milan għal sena oħra. Dan kollu jista' jfisser li dan il-plejer Svediż ikun għalaq 40 sena u jkun għadu player validu għar-Rossoneri kif qed jidher fil-preżent. Ibrahimovic kien fl-aħbarijiet fi tmiem il-ġimgħa li għaddiet hekk kif għen lit-tim min-naħa ta' fuq tal-Italja sabiex jegħlbu lil Inter fid-derby della Madonnina bl-iskor ta' 2-1. Huwa skorja doppjetta u xpruna lit-team tiegħu għar-rebħa finali kontra wieħed mit-timijiet rivali fl-Italja. Sadanittant f'diversi siti u profili soċjali qed jidher ritratt ta' Ibrahimovic li hu mpinġi bħala Alla. Hu fatt magħruf li l-partitarji Rossoneri jirrispettaw ħafna lil dan il-plejer li diġá kien jagħmel parti mit-team lura fiż-żmien. Zlatan Ibrahimovic ngħaqad ma' AC Milan f'Jannar li għadda mingħand Los Angeles Galaxy għas-somma ta' €7 miljun. Hekk kif għall-bidu kien hemm il-ħsieb li l-player jiġi rilaxxat f'Lulju li għadda u wara li falla l-proġett ta' Milan li jġibu lil Ralf Rangnick, Ibrahimovic daħal fil-pjani futuri tal-club u issa din id-deċiżjoni rriżultat f'waħda li qed tħalli l-frott. Huwa għalhekk li d-diriġenti ta' Milan qed ikollhom taħditiet mal-aġent tal-plejer, Mino Raiola, sabiex jaslu għal estensjoni fil-kuntratt għal tnax-il xahar ieħor biex il-plejer ikun fadallu kważi sentejn oħra mal-klabb. F'kummenti li ħalla fuq l-istazzjon Sky Sport Italia, Ibrahimovic qal li jinsab kuntent ma' dan il-club u jixtieq jgħin biex it-team jibqa' sejjer hekk. Meta mistoqsi dwar l-etá tiegħu li mhux daqshekk żgħira, Ibrahimovic qal li għad fadallu dak l-entużjażmu bħal meta kien għadu żgħir u dan kollu jgħinu sabiex ikompli jilgħab aktar tajjeb.